Ómar oddviti kominn í hringinn (JGH)

Ég spái því að Íslandshreyfing Ómars Ragnarssonar fái 6 til 7 þingmenn kjörna í komandi kosningum og komist þar með í oddaaðstöðu við myndun nýrrar ríkisstjórnar. Ómar mun selja sig dýrt og ekki veita neinn afslátt í umhverfismálum þurfi að leita til hans. Vinstri grænir munu finna mest fyrir Ómari. Þá held ég að umhverfisvænir hægri kratar, sem hafa stutt Samfylkinguna til þessa þar sem þeir hafa ekki getað hugsað sér að kjósa Vinstri græna vegna harðlínusjónarmiða þeirra í efnahagsmálum, muni snúa sér að Ómari. Það er ekki hægt að segja að framboð Ómars hafi komið á óvart, hann hefur haldið öllum volgum og í spennitreyju í marga mánuði og aldrei útilokað framboð þegar á hann hefur verið gengið. Ómar er kominn í hringinn og hefur sett á sig hanskana.

Sumir segja að framboð Íslandshreyfingar Ómars komi of seint fram og hafi „misst af bylgjunni“ sem Vinstri grænir hafa fengið að undanförnu. Þetta held ég að sé rangt; framboð hans kemur vissulega seint fram – en Ómar Ragnarsson og hans prinsippmál í umhverfismálum þarf ekki að kynna til sögunnar. Þau hafa ekki farið framhjá neinum. Hann þarf ekki að byrja á einhverri bæklingagerð og auglýsingaherferð. Það er öllum í fersku minni þegar 15 þúsund manns fylktu liði með honum niður Laugaveginn til að mótmæla framkvæmdum við Kárahnjúka. Ómar talaði þar um sig sem lítið korn í þessari annars miklu göngu. En hefur hann gengið veginn núna til góðs með framboði sínu?

Ómar skilgreinir Íslandshreyfinguna sem framboð hægra megin við miðju. Til hvers er hann að því? Gengur þetta framboð ekki einvörðungu út á umhverfismál? Jú, hann er klókur. Hægri grænn, skal það vera. Hann mun glefsa í það fylgi sem farið hefur yfir á Vinstri græna að undanförnu – og sem skilgreint er sem hreinræktað umhverfisfylgi. Hann mun narta í hælana á Samfylkingu og ná til sín hægri krötum sem eru algjörlega hættir að skilja málflutning og tvístíganda Ingibjargar Sólrúnar í umhverfismálum. Hann mun eitthvað toga til sín frá Frjálslyndum – kannski Margrét Sverrisdóttir verði þar betri en enginn. Hann mun ekki taka neitt frá Framsóknarflokknum því Ómar höfðar ekki til framsóknarmanna nema sem skemmtikraftur. Stóra spurningin er þá um það hversu mikið Sjálfstæðisflokkur skaðast á framboði Íslandshreyfingar Ómars.

Sjálfstæðisflokkurinn mun örugglega eitthvað skaðast á framboði Ómars. En samt ekki svo mikið. Hægri grænir í Sjálfstæðisflokki munu tvístíga á kjördag en ég hef áður sagt hér í pistlum að þegar hægri sjallar verða komnir inn í kjörklefann þá krossa þeir áfram við Déið. Vegna þess að ímynd D-lista er stöðugleiki og sterkt efnahagslíf. Þetta merkir að efnahagsmálin munu vega þyngra hjá þeim en grænu málin. Til lengri tíma litið snúast efnahagsmál samt um græn mál; græna jörð og baráttu við bráðnun jarðar. Það getur aftur þýtt að það beri að virkja á Íslandi hvar sem kostur er vegna þess hve við búum við umhverfisvæna orku frá fallvötnum landsins.

Ómar mun koma fram af miklum eldmóði á næstu vikum. Hann mun láta næstu kosningar snúast um umhverfismál en ekki efnahagsmál. Helsti andstæðingur Ómars í komandi kosningabaráttu verður hann sjálfur. Verður orðagjálfrið slíkt að hann kafsigli alla í umræðunni og verði í hugum fólks sérvitringur sem má muna sinn fífill fegri. „Æ, til hvers?“ var yfirskrift á bloggi á mbl.is vegna fréttarinnar um framboð Ómars. Sá sem skrifaði vorkennir Ómari. Kannski verða það orð að sönnu á kjördag. Er framboð hans flipp eða snýst það um fjöldafylgi? Sprellikarl eða alvöru stjórnmálamaður? - spurning sem fólk mun velta fyrir sér.

Ómar er oddviti sem ég spái að komist í oddaaðstöðu eftir kosningar. Hann er kominn í hringinn og hefur sett á sig hanskana. Hann er líklegastur til að stugga við Vinstri grænum og Samfylkingu – jafnvel senda báða þessa flokka í kaðlana. Næsta skoðanakönnun verður spennandi. Ómar ráðherra? Svolítið skrítin hugsun. En í hvaða stjórn?

Jón G. Hauksson

[email protected]